Blaker skanse
Store norske leksikon,Samfunn,Forsvar og sikkerhet,Norges forsvar,Norske festninger og militæranlegg
Blaker skanse er et tidligere festningsanlegg på Glommas østlige bredd, nær Blaker jernbanestasjon, Sørum kommune, Akershus, som i dag drives som selskapslokaler.
Blaker skanse ble anlagt i 1683 av kommanderende general Gustav Wilhelm Wedel Jarlsberg som et ledd i den første systematiske befestning av Glommalinjen, og skansens funksjon var å sikre det viktige fergestedet Blakersund (nedlagt 1697–1712). Oberst A. A. Pretorius med 600 mann forsvarte seg her med hell fra 6. til 17. desember 1718 mot en svensk styrke under general Leutrum. I 1744–1745 ble skansen forsterket, blant annet med skyts og annet fra Basmo festning, som da ble nedlagt.Den nåværende formen av Blaker skanse stammer for det meste fra 1750-årene. Svenskene besatte Blaker skanse 1808, men ble fordrevet etter to dager. Den har vært nedlagt flere ganger, men ble endelig nedlagt i 1820 og solgt 1893.Den vakre stjerneskansen med sine bastioner og gamle bygninger er en av de fineste severdighetene i Akershus. Blaker skanse ble i perioden 1917–2003 brukt til skoleformål, og fra 2004 til selskaps- og konferansevirksomhet og overnatting. Les mer i Store norske leksikon Norsk forsvarshistorie Eksterne lenker Blakerskanse.no Litteratur Brochmann, Georg: Blaker, Skansen og skolen : ny og utvidet utg. ved Svein Sandnes, 2004